奉酬襲美苦雨見寄
作者：陸龜蒙
朝代：唐

paragraphs: 松篁交加午陰黑，別是江南煙靄國。
頑雲猛雨更相欺，聲似虓號色如墨。
茅茨裛爛簷生衣，夜夜化爲螢火飛。
螢飛漸多屋漸薄，一注愁霖當面落。
愁霖愁霖爾何錯，滅頂於余奚所作。
既不能賦似陳思王，又不能詩似謝康樂。
昔年嘗過杜子美，亦得高歌破印紙。
慣曾掀攪大筆多，爲我才情也如此。
高揖愁霖詞未已，披文忽自皮夫子。
哀弦怨柱合爲吟，㤞我窮棲蓬藋裏。
初悲濕翼何由起，末欲牋天叩天耳。
其如玉女正投壺，笑電霏霏作天喜。
我本曾無一稜田，平生嘯傲空漁船。
有時赤腳弄明月，踏破五湖光底天。
去歲王師東下急，輸兵粟盡民相泣。
伊予不戰不耕人，敢怨烝黎無糝粒。
不然受性圓如規，千姿萬態分毫釐。
唾壺虎子盡能執，舐痔折枝無所辭。
有頭強方心強直，撐拄頹風不量力。
自愛垂名野史中，寧論抱困荒城側。
唯君浩歎非庸人，分衣輟飲來相親。
橫眠木榻忘華薦，對食露葵輕八珍。
欲窮玄，鳳未白，欲懷仙，鯨尚隔。
不如驅入醉鄉中，只恐醉鄉田地窄。